આવતી કાલે ગાંધીજયંતીના દિવસે બુધવારે રિલીઝ થતી આ ફિલ્મની વાર્તા દિલ્હીની છે. દિલ્હીના એક અનાથાશ્રમમાં રહેતો બબલી (રણબીર કપૂર) કાર-મેકૅનિક છે. સ્વભાવના સાવ ભોળા અને એકદમ ચલતા પુર્જા જેવો બબલી પોતાની જિંદગી રંગીન મિજાજથી જીવે છે. તેને જિંદગીમાં એક જ વાત સમજાય છે કે આજનો દિવસ હકીકત છે અને આજનો દિવસ જ જીવી લેવાનો હોય છે. જિંદગીને મજા સાથે જીવવામાં તે એ પણ ભૂલી ગયો છે કે જીવનમાં સાચો માર્ગ કયો અને ખોટો રસ્તો કયો? મેકૅનિક બબલી નાનપણથી જ ચોરીના રવાડે પણ ચડી ગયો છે. જોકે આ ચોરી તે માત્ર અનાથાશ્રમને મદદ કરવાના હેતુથી જ કરતો હોય છે. ચોરીમાં તેને કાર ચોરવાની આદત પડી ગઈ છે. ચોર બબલીની લાઇફમાં એક દિવસ તારા (પલ્લવી શારદા) આવે છે. તારા સાથે તેની લવ-સ્ટોરી હજી તો શરૂ જ થાય છે ત્યાં એ લવ-સ્ટોરીનો અંત આવી જાય છે. જિંદગીમાં પહેલી વાર બબલી અપસેટ થાય છે, પણ તેની આ અપસેટનેસ દૂર થાય એ પહેલાં તો પોલીસ-કપલ એટલે કે ઇન્સ્પેક્ટર ચુલબુલ ચૌટાલા (રિશી કપૂર) અને હવાલદાર બુલબુલ ચૌટાલા (નીતુ કપૂર) બબલીને પકડવા આવી જાય છે. બસ, પત્યું. અહીંથી પોલીસ-દંપતી અને બેશરમ હીરો વચ્ચે પકડદાવ શરૂ થઈ જાય છે. આ પકડદાવ ડ્રગ-સપ્લાયર (કરણ કિરી)ને કારણે શરૂ થયો છે.